钦定古今图书集成/明伦汇编/宫闱典/第132卷 > 王振
## 钦定古今图书集成/明伦汇编/宫闱典/第132卷 > 王振

按《明外史宦官传》：“振，蔚州人。少选入内书堂，侍英宗
东宫，为局郎。初，太祖禁中官预政，自永乐后渐加委
寄，然犯法辄置极典。宣宗时，袁琦令阮巨队等出外
采办，觉琦磔死，巨队等骈斩西市。又廉裴可烈等不
法，立诛之。命司礼监王瑾榜谕诸中官，中官以是畏
法。及英宗立，年少振狡黠，得帝懽，遂越金英等数人”
掌司礼监，以帝未习政事，虑文臣欺蔽，劝帝用重典。
于是大臣下狱者不绝，而振亦因以市权。然是时太
皇太后贤，方委政内阁杨士奇、杨荣、杨溥，振心惮之，
未敢逞。至正统七年，太皇太后崩，荣已先卒，士奇以
子稷论死不出。溥老病，仅能画诺。新阁臣马愉、曹鼐
势轻，振，遂跋扈不可制。作大第，皇城东建智化寺。穷
极土木之工，兴麓川之师，委任王骥，西南骚动。侍讲
刘球谏不听。因雷震，球复应诏陈《得失》语刺振。振下
球狱，使指挥马顺支解之。大理少卿薛瑄、祭酒李时
勉素不礼振，振摭他事，陷瑄几死。时勉至，荷校国子。
监门御史李铎巡光禄，遇振不跪，謪戍铁岭卫。驸马
都尉石璟詈其家奄，振怒其贱己同类，下璟狱。恶霸
州知州张需禁饬牧马校卒，逮之，并坐需举主王铎，
又械户部尚书刘中敷、侍郎吴玺、陈瑺于长安门，所
忤恨，辄加罪谪。内侍张环、顾忠，锦衣卫卒王永心不
平，以匿名书暴振罪状。事发，磔于市，不覆奏。武功卫
指挥使华嵩，与振侄争娼，当杖赎，特命髡其首漆之，
枷教坊门，充大同卫军。帝方以天下事听振威福，刑
赏莫由朝廷，公侯勋戚呼曰“翁父”，迁擢视金多寡。工
部郎中王祐以善谄，擢本部侍郎，兵部尚书徐晞等
多至屈膝。其从子山林悉荫都督指挥等官。私党马
顺、郭敬、陈官、唐童等，咸肆行无忌。振自谓威无不加，
遂构衅瓦刺，竟以此败。瓦刺者，元裔也，十四年，其太
师也先以二千人贡马，号“三千。”振以为诈，减马直，其
使者恚而去。秋七月，也先遂大举入寇。振挟帝亲征。
廷臣交谏，弗听。至宣府，大风雨，复有谏者。振益虓怒。
成国公朱勇等白事，咸膝行进。尚书邝埜、王佐忤振
意，罚跪草中。其党钦天监正彭德清以《天象》谏，振终
弗从。八月己酉，帝驻大同，振益欲北。镇守太监郭敬
密告曰：“北必堕敌计。”振始惧，班师至双寨，雨甚。振初
议道紫荆关，由蔚州邀帝幸其第。既恐蹂乡稼，复改
道宣府。军士纡回奔走。壬戌，始次土木。瓦剌兵追至，
师大溃。帝蒙尘，振亦为乱兵所杀败。报闻，百官恸哭。
都御史陈鉴等廷奏振罪，请灭其族。给事中王竑等
立击杀马顺及毛王二中官，郕王命脔王山于市。振
族无少长皆斩。籍其家，得金银六十馀库，玉盘百，珊
瑚高六七尺者二十馀株，他珍玩无算。并诛陈官、唐
童。先是，郭敬镇大同，岁造箭镞数十瓮，以振命遗瓦
剌，瓦剌辄以良马报振及敬，西宁侯宋瑛、驸马都尉
井源为前锋。遇敌阳和，敬又挠使败。及是逃归，亦坐
诛。英宗复辟，用太监刘𢘆言，赐振祭葬，祀之智化寺，
赐祠曰《旌忠》。而振门下曹吉祥复以夺门功有宠颛
政。